Diari Oficial de la Generalitat Valenciana


Sumari del DOGV 9214, del 12-11-2021 (2021/11770)

RESOLUCIÓ de 29 d'octubre de 2021, del conseller d'Hisenda i Model Econòmic, sobre delegació de competències en la persona que exercisca la direcció dels centres educatius públics no universitaris de la Generalitat per a adquisició d'equipament i productes TIC per a ús en l'entorn educatiu.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9214

Data del DOGV
:   12-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11129


Data del document
:   29-10-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 29 d'octubre de 2021, del conseller d'Hisenda i Model Econòmic, sobre delegació de competències en la persona que exercisca la direcció dels centres educatius públics no universitaris de la Generalitat per a adquisició d'equipament i productes TIC per a ús en l'entorn educatiu. [2021/11593]  
El Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, estableix en l'article 15 en l'apartat primer que la Direcció General de Tecnologies de la Informació i les Comunicacions (DGTIC) exerceix les competències establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, respecte de l'Administració de la Generalitat i els seus organismes autònoms, en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i del seu sector públic instrumental i la intervenció administrativa en matèria de ràdio i televisió de competència de la Comunitat Valenciana.  
  
Per a recollir en l'apartat 5 del mencionat article que, així mateix, la DGTIC també assumirà les competències de servei especialitzat de la Central de Compres per a la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i el seu sector públic instrumental, de conformitat amb el que indica l'Ordre 8/2014, de 5 de maig, de la Conselleria d'Hisenda i Administració Pública, per a la designació de servei especialitzat i la declaració de noves categories de subministraments i serveis centralitzats.  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. S'exceptua la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat informàtica, ha de sol·licitar la seua valoració i provisió a la Direcció General de Tecnologies de la Informació i les Comunicacions.  
En data 31 de juliol de 2018, va ser remesa a la DGTIC per part de la Conselleria Educació, Investigació, Cultura i Esport una sol·licitud per a la delegació de competències en favor dels centres educatius no universitaris de titularitat de la Generalitat, per a l'adquisició d'equipament i productes TIC per a l'ús en l'entorn educatiu amb l'objectiu d'aconseguir els fins que tenen assignats i millorar l'eficàcia de la seua gestió.  
En data 8 de novembre de 2018, es publica la Resolució de 23 d'octubre de 2018, del conseller d'Hisenda i Model Econòmic, sobre delegació de competències en la persona que exercisca la direcció dels centres educatius públics no universitaris de la Generalitat per a l'adquisició d'equipament i productes TIC per a ús en l'entorn educatiu.  
El transcurs del temps i l'anàlisi de l'aplicació de la mencionada resolució fa necessari la seua substitució per una de nova, en la qual s'estableix la necessitat d'una resolució de la persona responsable de la DGTIC, per a l'aprovació del catàleg i l'establiment d'unes quanties màximes, d'acord amb la normativa reguladora de la contractació administrativa.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, fixa noves competències a la Conselleria d'Innovació, Universitats, Ciència i Societat Digital quant als ensenyaments artístics superiors.  
Ja que són tant la Conselleria d'Educació, Investigació, Cultura i Esport, com la Conselleria d'Innovació, Universitats, Ciència i Societat Digital i els centres educatius els coneixedors directes de les necessitats i dels motius que puguen justificar la provisió de serveis i subministraments de naturalesa informàtica, d'ús habitual pels centres educatius, és convenient que, en uns determinats casos clarament estipulats, siguen aquests els competents per a realitzar les contractacions corresponents, si escau, per a complementar l'equipament informàtic subministrada per la DGTIC.  
L'article 9 de la Llei 40/2015, d'1 d'octubre, de règim jurídic del sector públic estableix: «1. Els òrgans de les diferents administracions públiques poden delegar l'exercici de les competències que tinguen atribuïdes a altres òrgans de la mateixa Administració, encara que no siguen jeràrquicament dependents, o a organismes públics o a entitats de dret públic vinculats o dependents d'aquells.  
  
Quan es tracte d'òrgans no relacionats jeràrquicament serà necessària l'aprovació prèvia del superior comú si tots dos pertanyen al mateix ministeri, o de l'òrgan superior de qui depenga l'òrgan delegat, si el delegant i el delegat pertanyen a diferents ministeris».  
  
Tal com indica la disposició final segona de la Llei 5/1983, de 30 de desembre, de Govern Valencià, «per a les qüestions no establides en aquesta llei seran aplicables les disposicions legals de l'Estat en la matèria, i s'equiparara els òrgans per analogia de les seues funcions.»  
El conseller d'Educació, Investigació, Cultura i Esport és l'autoritat superior d'aquesta conselleria i exerceix les màximes competències que té atribuïdes en matèria d'educació, d'acord amb el Decret173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport. És per tant l'òrgan superior de qui depenen la major part dels òrgans delegats (centres educatius no universitaris de la Generalitat).  
  
En el cas dels centres educatius dependents de l'Institut Superior d'Ensenyaments Artístics de la Comunitat Valenciana, aquesta dependència ho és de la Conselleria d'Innovació, Universitats, Ciència i Societat Digital, d'acord amb el Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital.  
  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que es disposa en l'article 1 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Deixar sense efecte la Resolució de 23 d'octubre de 2018, del conseller d'Hisenda i Model Econòmic, sobre delegació de competències en qui exercisca la direcció dels centres educatius públics no universitaris per a l'adquisició d'equipaments i productes TIC per a ús en l'entorn educatiu.  
  
Segon  
Delegar en la persona que tinga la titularitat de la Direcció General de Tecnologies de la Informació i de les Comunicacions, la creació i actualització del catàleg d'equipament i productes TIC susceptible de ser contractat pels centres educatius de la Generalitat.  
  
  
Tercer  
Delegar en qui exercisca la direcció dels centres educatius públics no universitaris les competències com a òrgan de contractació d'equipament i productes TIC inclosos en el catàleg del punt anterior per a l'àmbit dels centres educatius de la Generalitat, fins al límit d'import estipulat en aquest catàleg.  
  
Quart  
En tot cas, per motius tècnics i de coordinació, qualsevol provisió de serveis i subministraments TIC ha d'estar subjecta exclusivament al catàleg d'equipament i productes TIC establits per la Direcció General de Tecnologies de la Informació i les Comunicacions.  
Tot l'equipament o productes TIC inventariables hauran de registrar-se amb la informació adequada des dels centres educatius en l'eina d'inventariat, habilitada per a tal finalitat per la Direcció General de Tecnologies de la Informació i les Comunicacions.  
Els centres educatius podran proposar a través de les direccions generals amb competència en matèria de centres docents, de formació professional i ensenyaments de règim especial, i de l'Institut Superior d'Ensenyaments Artístics de la Comunitat, la inclusió de nous elements en el catàleg del punt primer.  
En la pàgina web http://www.ceice.gva.es/delegatic es podrà consultar tant el catàleg d'equipament i productes TIC esmentat en el punt primer, com les instruccions addicionals per a la gestió de les provisions.  
  
Cinqué  
En totes les resolucions que s'adopten i en els contractes que es formalitzen en virtut d'aquesta delegació, es farà constar expressament que aquests han sigut realitzats sobre la base d'aquesta, segons el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Sisé  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o resolució dels assumptes que considere oportuns, i podrà, així mateix, revocar-les en qualsevol moment, de conformitat amb el que s'estableix en l'article 63.5 de la Llei 5/1983, del Consell, i en els articles 9, 10 i concordants de l'esmentada Llei 40/2015.  
  
  
Seté  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 29 d'octubre de 2021.- El conseller d'Hisenda i Model Econòmic: Vicent Soler i Marco.